**PAGĖGIŲ SAVIVALDYBĖS PAGĖGIŲ LOPŠELIS-DARŽELIS**

**2022 METŲ VEIKLOS ATASKAITA**

**STRATEGINIO PLANO IR METINIO VEIKLOS PLANO ĮGYVENDINIMAS**

**Strateginio 2021/2024 m. plano tikslai:**

1. Gerinti ugdymo kokybę, diegiant atnaujintą ugdymo turinį, individualizuotą, orientuotą į kiekvieno vaiko gebėjimus, taikant ugdymo metodų ir formų įvairovę.

2. Kurti, plėtoti saugią, sveiką ir inovatyvią ugdymo(si) aplinką.

3. Įstaigos bendradarbiavimo su šeima plėtotė.

**2022 metų veiklos plano tikslai:**

**1** **Tikslas.** Ugdymo kokybės gerinimas.

**Uždavinys:** tobulinti ugdymo proceso organizavimą.

**2 Tikslas.** Tobulinti šeimos ir įstaigos bendravimą ir bendradarbiavimą.

**Uždavinys:** įtraukti tėvus į ugdymo procesą.

1. **Tikslas.** Saugios, jaukios aplinkos kūrimas.

**Uždavinys:** kurti vaikų poreikius atitinkančią, fiziškai ir emociškai saugią aplinką.

Lopšelyje-darželyje veikia 9 grupės: 7 ikimokyklinio ugdymo grupės, 1 priešmokyklinio ugdymo grupė, 1 ikimokyklinio/priešmokyklinio (mišri) ugdymo grupė. Vaikų skaičius įstaigoje 160 vaikų. 12 vaikų skirtas privalomas ikimokyklinis ugdymas.

Lopšelis-darželis dirba vadovaudamasis ikimokyklinio ugdymo(si) programa, parengta pagal Ikimokyklinio ugdymo programų kriterijų aprašą, patvirtintą Lietuvos Respublikos švietimo ir mokslo ministro 2005 m. balandžio 18 d. įsakymu Nr. ISAK-627, programai pritarta Pagėgių savivaldybės tarybos 2019 m. rugpjūčio 28 d. sprendimu Nr. T-146 bei Bendrąja priešmokyklinio ugdymo(si) programa, patvirtinta Lietuvos Respublikos švietimo ir mokslo ministro 2022 m. rugpjūčio 24 d. įsakymu Nr.1269. Įstaigoje vaikai papildomai turi galimybę lankyti neformaliojo ugdymo „Robotikos“ būrelį (vykdo Všį „Robotikos akademija“ Tauragės apskrities padalinys).

2022 m. pedagogai tikslingai planavo ugdymo procesą, atsakingai rinkosi ugdymo metodus, planavo vertinimą, orientuotą į individualią vaiko pažangą. Veiklos planavimas fiksuojamas elektroniniame dienyne „Mūsų darželis“. Ugdymo procesas sistemingai analizuotas mokytojų tarybos, vaiko gerovės komisijos posėdžių, mokyklos veiklos kokybės įsivertinimo grupės pasitarimų metu.

 Mokytojai ir administracijos darbuotojai per 2022 metus tobulino savo profesinę kvalifikaciją, dalyvaudami tiksliniuose, dalykų, psichologijos, vadybos seminaruose, kursuose, konferencijose. Mokytojai tobulino dalykines žinias atsižvelgdami į ugdymo turinio kaitą, visuomenės iššūkius, technologinius pokyčius, į įstaigos tikslus, uždavinius, į parengtą kvalifikacijos tobulinimo perspektyvinę programą. Priešmokyklinio ugdymo pedagogės dalyvavo renginių cikle, skirtame aptarti atnaujintų priešmokyklinio ugdymo Bendrųjų programų įgyvendinimo galimybes.  Renginių metu buvo pristatomos priešmokyklinio ugdymo turinio kaitos aktualijos, dalijamasi sėkmingos praktikos geraisiais pavyzdžiais 2022 m. vadovai ir pedagogai nuolat domėjosi naujovėmis, daug dėmesio skyrė saviugdai, savišvietai. Organizuoti mokymai mokytojams: „SUP turinčio vaiko ugdymas: programų individualizavimas ir pritaikymas darželyje“, „Pedagogas – vaiko autoritetas. Taisyklės ir ribos“, „Nu(si)raminimo būdai SUP ir ne tik vaikams“, „Pojūčių aktyvinimas savadarbėmis priemonėmis‘, „Vaikai, turintys kalbos ir kalbėjimo sutrikimų“.

2022 m. kvalifikacijos kėlimo renginiuose kiekvienas pedagogas vidutiniškai dalyvavo 10 dienų (60 val.) per metus. Mokytojai, dalyvavę kvalifikacijos tobulinimo renginiuose, įgytą patirtį taikė ugdomosiose veiklose, savo sėkmėmis dalijosi vesdami atviras veiklas kolegoms, dalindamiesi patirtimi metodiniuose būreliuose. Pravesta 11 atvirų, integruotų veiklų. Vykdyta mokytojų ugdomosios veiklos, renginių stebėsena, analizė. Stebėsenos rezultatai panaudoti ugdymo proceso tobulinimui, inovacijų, gerosios patirties skleidimui, kvalifikacijos tobulinimo prioritetams numatyti. Mokslo metų pabaigoje su pedagogais vykdyti metiniai pokalbiai. Pedagogai įsivertino veiklą, nustatė stipriąsias ir silpnąsias sritis.

 Siekiant tobulinti ugdymo procesą organizuotos ir vykdytos atviros veiklos, renginiai įstaigoje: rytmetis „Žieme žiema, bėk iš kiemo!“, projektas „Seku seku pasaką“ („Boružiukų“ grupė), tęstinis projektas „Tyrinėju ir kuriu: ankstyvasis STEAM ugdymas - ,,Spalvų pasaulyje“ („Nykštukų“ grupės vaikai), projektinė savaitė „Margas žodžių pasaulis“, rytmetis „Jei margučiai neriedės, tai vaikučiai nedidės!“, projektas „Auginu su meile“, šventinis rytmetis „Kokios gražios, rudenėli, tavo garbanėlės!“, integruotos veiklos: “Judam, krutam…”, „Muzika ir logopedija keliauja kartu“, projektas „Skambiausi žodžiai, gražiausi žiedai Lietuvai“, užsiėmimas „Ebru menas“, Baltojo lokio Guru Buru edukacinė ir kultūrinė teatro programa, edukacinė programa „Linksmasis lagaminas“.

 Patirtinio ugdymo metodo taikymas ir edukacinių veiklų vykdymas netradicinėse aplinkose suteikė galimybę plėsti vaikų pažinimo, meninę kompetencijas, ugdymas tapo patrauklesnis, įdomesnis, atitinkantis vaiko gebėjimus ir lengviau įsisavinamas. Vykdytos edukacinės veiklos netradicinėse aplinkose: edukacija „Vieno lanko knygelės įrišimas“, Velykų sodo kūrimo akcija „Švęskime Velykas kartu“ Pagėgių savivaldybės Martyno Jankaus muziejuje; rudens lygiadienio ir baltų vienybės šventė „Kai žemė rudeniu pakvimpa...“ Pagėgių savivaldybės kultūros centre; kūrybinė veikla „Sukurk šventinį vainikėlį“, edukacinis literatūrinis rytmetis Pagėgių savivaldybės Vydūno viešojoje bibliotekoje, integruota Pagėgių lopšelio-darželio ir Pagėgių Algimanto Mackaus gimnazijos projektinė veikla „Kaip smagu – aš vokiškai kalbu!“ Pagėgių Algimanto Mackaus gimnazijoje; projektinė savaitė „Profesijos“ priešgaisrinėje gelbėjimo tarnyboje, policijos komisariate, parduotuvėje, gydymo įstaigoje.

 Dalyvavimas savivaldybės ir respublikiniuose projektuose padėjo ugdyti vaikų komunikavimo, sveikatos saugojimo, meninę vaikų kompetencijas, stiprinti vaikų socialinius įgūdžius. Įgyvendinti projektai: pilietinė iniciatyva „Gyvasis tautos žiedas“, skirtas Lietuvos nepriklausomybės atkūrimui paminėti, Respublikinis ikimokyklinio ir priešmokyklinio ugdymo įstaigų „STEAM projektas „Sukurk grupės draugą – robotuką“ („Boružiukų“ grupės vaikai), Lietuvos tautinio olimpinio komiteto ir Respublikinės ikimokyklinio ugdymo kūno kultūros pedagogų asociacijos organizuojamas projektas „Lietuvos mažųjų žaidynės“, Respublikinis lietuvių liaudies šokių festivalis „Linksmoji gegužinė“, Lietuvos futbolo federacijos projektas „Futboliukas“. Respublikinis ikimokyklinio ir priešmokyklinio ugdymo amžiaus vaikų kalbinis – meninis projektas „Aš iš pasakos...“, Visuomenės sveikatos rėmimo specialiosios programos projektas „Aš keliauju į sveikatos šalį- sveikas ir stiprus!“ (Gautas finansavimas 400,00 Eur).

 Lopšelio-darželio bendruomenės sutelktumo didinimas, tėvų įtraukimas į ugdymo procesą buvo skatinamas per įvairias veiklas. Susitarta dėl vaikų pasiekimo vertinimo ir dokumentavimo. Vykdyta vaikų ugdymosi pasiekimų vertinimo stebėsena. Tėvai (globėjai) aktyviai dalyvavo vaikų pasiekimų ir pažangos vertinimo procese, aptarė padarytą pažangą. Mokslo metų pabaigoje, atlikus galutinį vertinimą, parengtos pradinių klasių mokytojoms rekomendacijos apie priešmokyklinio ugdymo vaikų pasiekimus. Meninio ugdymo mokytoja prioritetą teikė vaikų muzikinių įgūdžių lavinimui, stiprinant ryšius su šeima, bendruomene, organizuojant kultūrinius, etninius, pilietinius renginius, kalendorines šventes. Organizuotos bendros vaikų ir tėvelių (globėjų) veiklos, renginiai kūrybinių dabų parodos: respublikinis ikimokyklinio ir priešmokyklinio ugdymo įstaigų kūrybinių darbų paroda „Lietuva mano lange“, parodos: „Užgavėnių kaukė“, „Pabudinkim žemę“ (paroda iš antrinių žaliavų), „Velykiniai margučiai“, rytmečiai: „Tau, Mamyte, visos gėlės!“, „Lik sveikas, darželi!“, tarptautinė vaikų diena „Vaikystės aitvarai“, projektinė savaitė ,,Madų šou”, kūrybinės dirbtuvės „Besmegenių šalyje“, vakaronė „Eisim Kalėdų ieškoti...“, Kalėdų eglutės šventė „Din dilin, skamba Kalėdų varpeliai!“

Įgyvendinant trečiąjį tikslą „Saugios, jaukios aplinkos kūrimas“ bendradarbiauta su Šilutės visuomenės sveikatos biuro specialistais, policijos, priešgaisrinės gelbėjimo tarnybos pareigūnais, vykdytos prevencinės programos. Į ugdymo turinį integruota „Alkoholio, tabako ir kitų psichiką veikiančių medžiagų vartojimo prevencijos programa“, sveikatos stiprinimo programa „Noriu būti sveikas“. Įgyvendinti emocinę sveikatą bei sveikos gyvensenos nuostatą formuojantys projektai ir renginiai: tęstinis respublikinis projektas „Sveikatiada“, sveikos gyvensenos skatinimo veikla, Tolerancijos diena, Europos judumo savaitės renginiai, visuomenės sveikatos biuro specialistės inicijuoti renginiai: „Antimikrobinis atsparumas“, „Sveika mityba“, viktorina ,,Maistas – kaip vaistas“, pamokėlė vaikams „Sveikos mitybos ypatumai. Vaisių ir daržovių nauda mūsų gyvenime“, užsiėmimas „Bendravimo įgūdžių lavinimas“. Socialinė pedagogės iniciatyva organizuoti sveikatinimo renginiai: „Obuolį valgai-sveikas augi!“, „Vaistažolių su sveikais pagardais ragautuvės“, „Aš keliauju į sveikatos šalį sveikas ir stiprus!“, edukacinis užsiėmimas su Tauragės AVPK Pagėgių policijos komisariato vyresniąja tyrėja, sąmoningumo didinimo mėnuo „Be patyčių“. Įgyti socialinių bei emocinių sunkumų įveikimo gebėjimų, siekiant geresnės vaikų emocinės savijautos įgyvendinta Tarptautinė prevencinė programa “Zipio draugai”, tarptautinis švietimo įstaigų bendruomenių emocinės raiškos ir jausmų projektas „Jie mieli ir skirtingi, bet ne visi laimingi“. Dalyvavimas pieno ir pieno produktų vartojimo skatinimo programoje didino supratimą vaikams apie pieno ir pieno gaminių vartojimo teigiamą poveikį sveikatai.

 Nuo 2022 m. sausio 1 d. įsteigtas socialinio pedagogo 0,5 et. Tenkinant vaikų ugdymosi poreikius, lopšelyje-darželyje teikiama švietimo pagalba: logopedo, specialiojo pedagogo, socialinio pedagogo, mokytojo padėjėjo. Kvalifikuota logopedo pagalba teikiama 34 ugdytiniams, specialiojo pedagogo-5 ugdytiniams. Bendradarbiaujama su Tauragės pedagogine psichologine tarnyba, vaikų, turinčių specialiųjų ugdymo(si) poreikių, tėvais (globėjais), aptariama vaiko asmeninė pažanga. Specialiųjų ugdymosi poreikių turintiems vaikams sudaromos galimybės ugdytis pagal pritaikytas ikimokyklinio/priešmokyklinio ugdymo bendrąsias programas.

 Naujų idėjų siekiant tobulinti ugdymo(si) procesą nuolat ieškoma papildant bei atnaujinant ugdymo priemones. Įsigyta kompiuterinė įranga: 2 kompiuteriai, 1 spausdintuvas, 8 grupėse įrengti vaizdo projektoriai.

 Apie konkrečius renginius ir įvairias veiklas, vykstančias lopšelyje-darželyje, informacija nuolat patalpinama įstaigos svetainėje [https://www.**darzelis**.**pagegiai**.lm.lt/](https://www.darzelis.pagegiai.lm.lt/), FB puslapyje.

 2022 metais Pagėgių lopšeliui-darželiui buvo skirta 351139,47 Eur valstybinės tikslinės dotacijos (Mokymo lėšos), vienam ugdytiniui tenka 2195 Eur, savivaldybės biudžeto lėšų – 295174,00 Eur, vienam ugdytiniui tenka 18445 Eur, Valstybės dotacijos lėšų - 49573,55 Eur.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_